एशियन चैंपियंस ट्रॉफी में तकरीबन सभी टीमों को बड़े अंतर से मात देने वाली भारतीय टीम दक्षिण कोरिया के खिलाफ शनिवार को सेमीफाइनल मैच खेलेगी। लीग मुकाबले में दोनों टीमों ने मैच 1-1 के स्कोर पर खत्म किया था। शानदार फाॅर्म को देखते हुए इस मैच में टीम इंडिया का पलड़ा भारी नजर आ रहा है।
एशियन चैंपियंस ट्राॅफी में अब तक अजेय रही भारतीय हाॅकी टीम दक्षिण कोरिया के खिलाफ भी जीत की इस लय को बरकरार रखने उतरेगी। एशियन चैंपियंस ट्राॅफी के चौथे संस्करण के पहले सेमीफाइनल को जीत कर भारतीय टीम फाइनल में अपनी जगह बनाना चाहेगी। भारत ने पहले मुकाबले में जापान को 10-2 से हराकर टूर्नामेंट में अपने अभियान की शुरूआत की थी और वहीं आखिरी लीग मैच में मलेशिया को उसी के घर में 2-1 से हराकर पांच मैचों में चौथी जीत दर्ज की थी।
भारतीय हाॅकी टीम को जबरदस्त प्रदर्शन कर रहे रुपिंदर पाल सिंह की सफलता का भी लाभ मिला है। वो शानदार ढंग से पेनल्टी कॉर्नर को गोल में बदल रहे हैं और अब तक टूर्नामेंट में सर्वाधिक दस गोल दाग चुके हैं। मगर वहीं दिग्गज गोलकीपर पीआर श्रीजेश की टखने की चोट और डिफेंडर सुरेंदर कुमार के निलंबन से भारतीय टीम थोड़ी चिंतित है।
2011 में टूर्नामेंट के पहले सत्र में जीते खिताब को दोबारा अपने नाम करने के इरादे से उतरने वाले भारत ने कोरिया के खिलाफ लीग मैच 1-1 से ड्रॉ खेला था। हालांकि, इसके बाद कोरियाई खिलाड़ियों ने प्रदर्शन में सुधार किया। वहीं भारतीय टीम राउंड रॉबिन लीग चरण के बाद शीर्ष पर थी।
सेमीफाइनल में उसके प्रभावी प्रदर्शन किये जाने की संभावना को इससे भी बल मिलता है कि उसने अब तक 5 मैचों में जहां 6 गोल खाये हैं वहीं विपक्षी टीमों की रक्षापंक्ति को ध्वस्त करते हुये 25 गोल किए हैं।
दूसरी तरफ ग्रुप चरण में चौथे स्थान पर रही कोरिया के लिये सिर्फ एक बात ही राहत की है कि भारत से ग्रुप चरण में एकमात्र न हारने वाली टीम वही रही थी। भारत को खिताबी मुकाबले में जगह बनानी है तो उसे कोरिया के खिलाफ संयमित खेल दिखाना होगा।